પાવી જેતપુરઃ બુટલેગરોએ રાજ્યમાં દારૂ ઘૂસાડવા માટે હવે નવો કીમિયો અજમાવ્યો છે. મહારાષ્ટ્રમાંથી નર્મદા નદીમાં બોટ દ્વારા દારૂ લાવવામાં આવી રહ્યો હોવાનું બહાર આવ્યું છે. ગુરુવારે મોડીરાત્રે છોટાઉદેપુર જિલ્લાના અંતરિયાળ વિસ્તારમાં નર્મદા નદીમાં બોટ દ્વારા દારૂ આવવાનો હોવાની માહિતી મળતા કવાંટ પોલીસે નર્મદા નદી કિનારે આવેલ તુરખેડા ગામ નજીકવોચ રાખી હતી. જેમાં ત્રણ બોટમાં વિદેશી દારૂ ભરેલી 614 નંગ પેટી ભરીને ત્રણ બોટ આવી રહી હતી. ત્યારે કવાંટ પોલીસે રાત્રીના અંધારામાં મહારાષ્ટ્રથી આવતો ઈંગ્લીશ દારૂ કિંમત રૂ. 19,29,490 અને ત્રણ બોટની કિંમત રૂ. 3,50,0000 મળી કુલ 22,79,490 વિદેશી દારૂ પકડી પાડ્યો હતો.સાથે સાથે દારૂની ખેપ મારતા બુટલેગરો પકડવા જતાં એક બુટલેગર ઝડપાઇ ગયો હતો. જ્યારે બે બુટલેગર ફરાર થઈ ગયા હતા. તૂરખેડા ગામ નજીક રસ્તોના હોવાથી નર્મદા નદીના માર્ગે દારુની હેરફેર થાય છે.